<classify> KATIKA jitihada za kukuza lugha ya Kiswahili barani Afrika, Tanzania imeziomba nchi wanachama wa Ukanda wa Maziwa Makuu kuanza kutumia lugha ya Kiswahili kama lugha rasmi na lugha ya kazi.Mwito huo umetolewa katika mkutano wa mawaziri wa mambo ya nje wa nchi wanachama wa ukanda huo uliofanyika mjini hapa jana. Naibu Waziri wa Mambo ya Nje na Ushirikiano wa Afrika Mashariki, Dk Damas Ndumbaro anahudhuria mkutano huo akiwakilisha Tanzania.Tumewaomba wenzetu wa Maziwa Makuu wakubali lugha ya Kiswahili kutumika kama lugha rasmi na lugha ya kazi katika nchi zote za Maziwa Makuu.Pia nchi sita ambazo zipo hapa na hazijaridhia mabadiliko ya mkataba wa Afrika kuruhusu Kiswahili kutumika kama lugha rasmi katika Afrika AU nchi hizo zimetuhakikishia kuwa zitaridhia mabadiliko hayo ili kuhakikisha kuwa Kiswahili kinaanza kutumika kama lugha rasmi ya kazi, alisema Dk Ndumbaro.Kwa mujibu wake, matumizi ya lugha ya Kiswahili katika ukanda huo ni fursa ambayo italeta umoja wa kitaifa, na katika Ukanda wa Maziwa Makuu lakini pia umuhimu wa Kiswahili kwamba ni lugha pekee ambayo haina uhusiano na ukoloni barani Afrika.Kwa sasa hivi ni lugha rasmi lakini siyo lugha ya kazi kwa hiyo tumekwenda vizuri kwenye Kiswahili tunaamini ni fursa nzuri ya kuanza kukuza lugha ya Kiswahili katika bara la Afrika, alisema.Wakati huo huo, Dk Ndumbaro aliongeza kuwa katika mkutano huo nchi wanachama waliongelea ajenda kuu za nchi wanachama wa Ukanda wa Maziwa Makuu ambazo ni amani, utulivu na usalama hususani katika eneo la mashariki mwa nchi ya Jamhuri ya Kidemokrasia ya Congo.Sanjari na hilo, nchi nyingi zimeusifu uongozi wa Rais wa DRC, Felix Tshisekedi kuwa tangu alipoingia madarakani amejitahidi kuhakikisha kuna kuwa na amani ndani ya DRC pamoja na majirani zake. Pia Uganda, Rwanda pamoja na Angola zimesifiwa kufanikisha kusaini makubalianao ya kuleta amani kati ya Uganda na Rwanda.Akizungumza awali wakati wa ufunguzi wa Mkutano wa Mawaziri wa Mambo ya Nje, mgeni rasmi Waziri Mkuu wa Jamhuri ya Congo, Clement Mouamba alisema mkutano huo umelenga kuisaidia DRC katika changamoto inazopitia hasa katika ukanda wa mashariki.  <topic>: KITAIFA 